钦定古今图书集成/方舆汇编/职方典/第1281卷 > 《游宴南池序》前人
## 钦定古今图书集成/方舆汇编/职方典/第1281卷 > 《游宴南池序》前人

“零陵城南，环以群山，延以林麓，其崖谷之委会，则泓
然为池，湾然为溪。其上多枫楠竹箭哀鸣之禽，下多
芡蒲菱蕖腾波之鱼，韬涵太虚，澹艳里闾，诚游观之
佳丽者矣。”崔公既来其政，宅以肆，其风和以廉，既乐
其人，又乐其身。于暮之春，征贤合姻，登舟于兹水之
津。连山倒垂，万象在下，浮空泛景，荡若无外，横碧落
“以中贯，凌太虚而径度。羽觞飞翔，匏竹激越。熙然而
歌，婆然而舞，持颐而笑，瞪目而倨，不知日之将暮。则
于向之物者，可谓无负矣。昔之人知乐之不可常，会
之不可必也，当欢而悲者有之。况公以理行，宜去受
厚锡，而席之贤者，悉皆在官蒙泽，方将脱鳞介，生羽
翮，夫岂沬趄湘中，为憔悴容耶？余既”委废于世，恒得
与是《山水》为伍，而悼兹会不可再也，故为文志之。